ທ່າມກາງການລະບາດ ຂອງໄວຮັສໂຄໂຣນາ ພວກຄົນງານຕ່າງດ້າວ ຢູ່ໄທ ໄດ້ສູ້ຊົນເພື່ອໃຫ້ມີຄຸນສົມບັດ ໃນການໄດ້ຮັບການຊ່ອຍເຫຼືອ
ນາງ ມາ ວິນ ແຮງງານຕ່າງດ້າວ ຊາວກະຫລ່ຽງມຽນມາ ໄດ້ຮັບເງິນເດືອນເຄິ່ງນຶ່ງ ຫຼັງຈາກໄດ້ເຮັດວຽກມາໄດ້ 14 ປີ ໃນສູນເບິ່ງແຍງຊ້າງ ແລະຈ່າຍພາສີຕະຫຼອດມາ ດຽວນີ້ກຳລັງປະເຊີນກັບໜີ້ສິນຫຼາຍຂຶ້ນນັບມື້.
ໃນຄວາມພະຍາຍາມທີ່ຈະຊ່ອຍເຫຼືອພວກທີ່ຫວ່າງງານ ໃນລະຫວ່າງທີ່ພະຍາດໂຄວິດ-19 ກຳລັງແຜ່ລະບາດຢູ່ນັ້ນ ລັດຖະບານໄທ ໄດ້ນຳສະເໜີໃຫ້ການຊ່ອຍເຫຼືອດ້ານສະຫວັດດີການສັງຄົມ ຫາກແຕ່ຕ້ອງມີຄຸນສົມບັດພຽບພ້ອມ ທີ່ຈະໄດ້ຮັບການຊ່ອຍເຫຼືອ ດ້ວຍເຫດນີ້ຈຶ່ງໄດ້ເຮັດໃຫ້ພວກທີ່ຕ້ອງການຄວາມຊ່ອຍເຫຼືອຫຼາຍທີ່ສຸດນັ້ນ ຖືກຍົກເວັ້ນ ລວມທັງພວກແຮງງານຕ່າງດ້າວຫຼາຍລ້ານຄົນ ຊຶ່ງຕ້ອງມີບັນຊີທະນາຄານໄທ ແລະຕ້ອງປະກອບສ່ວນ ຢ່າງໜ້ອຍໃນໄລຍະ 6 ເດືອນ ຈຶ່ງຈະມີສິດໄດ້ຮັບການຊົດເຊີຍ ສະຕີບວ໌ ແຊນຟອດ ລົມກັບພວກຄົນງານຫຼາຍຄົນໃນລາຍງານເລື້ອງນີ້ຈາກຈັງຫວັດຊຽງໃໝ່ຂອງໄທ ຊຶ່ງໄຊຈະເລີນສຸກ ຈະນຳລາຍລະອຽດ ມາສະເໜີທ່ານ ໃນອັນດັບຕໍ່ໄປ ຢູ່ທີ່ພາກເໜືອຂອງໄທແຫ່ງນີ້ ກໍມີຮ່ອງຮອຍ ຂອງການຟື້ນຕົວຄືນ ຫຼັງການລະບາດຂອງພະຍາດໂຄວິດ ໃນຂະນະທີ່ເສດຖະກິດກຳລັງຈະເຄື່ອນໄປໜ້າຢ່າງຊ້າໆ ແຕ່ວຽກງານສຳລັບພວກແຮງງານຕ່າງດ້າວ ກໍຍັງຄົງມີຢູ່ເຊັ່ນເດີມ ຢ່າງໜ້ອຍໃນເວລານີ້ ສຳລັບພວກຄົນຫວ່າງງານຊາວຕ່າງປະເທດ ເຊັ່ນ ນາງ ມາ ວິນ ຜູ້ເປັນແມ່ລ້ຽງລູກຕາມລຳພັງ ເງິນຄ່າສະຫວັດດີການສັງຄົມຂອງລັດຖະບານ ເປັນເລື້ອງທີ່ຍິນດີສຳລັບເງິນສົງເຄາະໃນເດືອນນີ້ ແຕ່ມັນໄດ້ແກ່ຍາວມາດົນເກີນໄປແລ້ວ ແລະຄິດສະເລ່ຍແລ້ວ ປະມານ 20 ເປີເຊັນຕ່ຳກວ່າຄູ່ຮ່ວມງານຂອງນາງ ທີ່ເປັນຄົນໄທ ແມ່ທີ່ມີລູກ 2 ຄົນຜູ້ນີ້ ໄດ້ຮັບເງິນເດືອນເຄິ່ງນຶ່ງ ຫຼັງຈາກໄດ້ເຮັດວຽກມາໄດ້ 14 ປີ ໃນສູນເບິ່ງແຍງຊ້າງ ແລະຈ່າຍພາສີຕະຫຼອດມາ ດຽວນີ້ກຳລັງປະເຊີນກັບໜີ້ສິນຫຼາຍຂຶ້ນນັບມື້ ແລະເອກະສານເຮັດວຽກກໍໄດ້ໝົດອາຍຸແລ້ວ ນາງ ມາ ວິນ ແຮງງານຕ່າງດ້າວ ຊາວກະຫລ່ຽງມຽນມາ ເວົ້າວ່າ “ຫຼັງຈາກທີ່ຂ້ອຍໄດ້ກູ້ຢືມເງິນ ເພື່ອຕໍ່ວີຊາຂອງຂ້ອຍ ບໍ່ດົນຕໍ່ຈາກນັ້ນມາ ວຽກຂອງຂ້ອຍກໍໄດ້ປິດລົງ ດຽວນີ້ ຂ້ອຍບໍ່ສາມາດຈ່າຍເງິນຄືນໃຫ້ແກ່ນາຍຈ້າງຂອງຂ້ອຍ ເພາະວ່າ ຂ້ອຍບໍ່ມີວຽກທີ່ຈະໄປເຮັດ ໃນເວລານີ້ ” ພວກຊາວມຽນມາລີ້ໄພຢູ່ຕ່າງປະເທດ ແລະອົງການທີ່ບໍ່ຂຶ້ນກັບລັດຖະບານ ໄດ້ປະກອບສ່ວນ ດ້ວຍການບໍລິຈາກ ໃນລະຫວ່າງເວລາສັບສົນຫຍຸ້ງຍາກນີ້ ໂດຍສະເພາະຢູ່ໃນເຂດຊົນນະບົດຕ່າງໆທີ່ບໍ່ຄ່ອຍໄດ້ຮັບຄວາມສົນໃຈຫຼາຍປານໃດ ແຕ່ບັນດາຜູ້ສັງເກດການຫຼາຍຄົນ ກ່າວວ່າ ຄັນມີຂໍ້ມູນຫຼາຍຂຶ້ນ ແລະຄວາມສັບສົນຫຍຸ້ງຍາກໜ້ອຍລົງ ຈາກທັງລັດຖະບານໄທ ແລະມຽນມາ ກໍຈະເປັນບາດກ້າວໄປໜ້າທີ່ດີ ທ່ານຈອນ ອາດີຣີກາ ຈາກອົງການກຸສົນເມດຕາ ກ່າວວ່າ “ໃນຖານະເປັນແຮງງານຕ່າງດ້າວ ພວກເຂົາເຈົ້າບໍ່ສາມາດອ່ານພາສາໄທ ພວກເຂົາເຈົ້າບໍ່ສາມາດເວົ້າໄດ້ຢ່າງຖືກຕ້ອງ ສະນັ້ນແລ້ວໃນກໍລະນີນີ້ ຜູ້ປະສານງານຂອງພວກແຮງງານ ແລະສະຖານທູດ ຄວນສະໜອງນາຍພາສາໃຫ້ ໄປສູນອົບພະຍົບແຕ່ລະບ່ອນ ເພື່ອສະໜອງພວກນາຍພາສາ ແລະການແປພາສາ ເພື່ອວ່າ ຄົນງານຈະເຂົ້າໃຈໄດ້ດີຂຶ້ນ ລັດຖະບານຊ່ອຍພວກເຂົ້າເຈົ້າ ໃຫ້ໄດ້ຮັບເງິນສະຫວັດດີການສັງຄົມ ແລະການຊ່ອຍເຫຼືອດ້ານອື່ນໆ ທີ່ພວກເຂົາເຈົ້າຄວນໄດ້ຮັບ ” ພວກຄົນງານຕ່າງດ້າວຫຼາຍຄົນ ໄດ້ຍື່ນຄຳຮ້ອງເມື່ອສອງສາມເດືອນຜ່ານມານີ້ ໂດຍກ່າວອ້າງເຖິງການປະຕິຕໍ່ພວກເຂົາ ຕ່ຳກວ່າມາດຕະຖານ ແລະຄ່າຈ້າງທີ່ບໍ່ເປັນທຳ ບົນພື້ນຖານສັນຊາດຂອງພວກເຂົາເຈົ້າ ແລະດຽວນີ້ ໃນຂະນະທີ່ ໃບອະນຸຍາດໃຫ້ເຮັດວຽກ ແລະສັນຍາຈ້າງທັງຫຼາຍ ກໍໄດ້ໝົດອາຍຸ ສຳລັບພວກຄົນງານຕ່າງດ້າວຫຼາຍຄົນ ດັ່ງນັ້ນ ພວກທຸລະກິດທັງຫຼາຍຈຶ່ງເປັນຫ່ວງວ່າ ຈະເກີດການຂາດເຂີນແຮງງານທີ່ໃກ້ຈະເກີດຂຶ້ນ ອັນຈະເປັນຜົນທີ່ບັນດານັກວິເຄາະ ກ່າວວ່າ ສາມາດຫລີກເວັ້ນໄດ້ ທ່ານນາງ ສຸການ ຕາ ສຸກພັດຕາ ຢູ່ມູນນິທິການພັດທະນາສົ່ງເສີມສິດທິມະນຸດ ກ່າວເປັນພາສາໄທວ່າ “ປະເທດໄທ ຄວນອະນຸຍາດໃຫ້ພວກຄົນງານຕ່າງດ້າວ ຕໍ່ອາຍຸໃບອະນຸຍາດເຮັດວຽກຂອງພວກເຂົາເຈົ້າ ແລະເອກະສານຕ່າງໆ ໂດຍບໍ່ໃຫ້ກັບຄືນໄປມຽນມາ ເພື່ອຈະເຮັດບົດບັນທຶກຄວາມເຂົ້າໃຈໃໝ່ ຫຼື MOU ຖ້າບໍ່ດັ່ງນັ້ນແລ້ວ ພວກເຂົາເຈົ້າຈະຕ້ອງໄດ້ໃຊ້ຈ່າຍເງິນຫລວງຫຼາຍ ໃນຂະນະດຽວກັນ ກໍບໍ່ສາມາດມີລາຍຮັບເຂົ້າມາ ໃນລະຫວ່າງວິກິດການດັ່ງກ່າວ ” ໃນຂະນະທີ່ການຈຳກັດດ້ານການເດີນທາງ ຜ່ອນຄາຍລົງຢູ່ໃນຂົງເຂດ ພວກນັກເຄື່ອນໄຫວເພື່ອແຮງງານ ຫວັງວ່າ ລັດຖະບານ ຍັງຈະຫລຸດຜ່ອນກົດລະບຽບຕ່າງໆ ໃຫ້ແກ່ພວກຄົນງານຕ່າງດ້າວ ແລະຄອບຄົວຂອງພວກເຂົາເຈົ້າທີ່ອາໄສຢູ່ໃນໄທ ອ່ານຂ່າວນີ້ຕື່ມ ເປັນພາສາອັງກິດ (Ma Win, Karreni Migrant (Female in Burmese) (Johny Adhirika, Metta Charity) (Sukarn Ta Sukphata, Human Rights Development Foundation (Female in Thai))